CELEX: 32010D0586
Language: sk
Date: 2010-09-30 00:00:00
Title: 2010/586/EÚ: Rozhodnutie Komisie z  30. septembra 2010 o bezcolnom dovoze tovaru určeného na distribúciu alebo bezplatné poskytnutie obetiam povodní, ktoré v máji 2010 postihli Poľsko [oznámené pod číslom K(2010) 6624]

1.10.2010   
            
            
               SK
            
            
               Úradný vestník Európskej únie
            
            
               L 259/19
            
         ROZHODNUTIE KOMISIE
   z 30. septembra 2010
   o bezcolnom dovoze tovaru určeného na distribúciu alebo bezplatné poskytnutie obetiam povodní, ktoré v máji 2010 postihli Poľsko
   [oznámené pod číslom K(2010) 6624]
   (Iba poľské znenie je autentické)
   (2010/586/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 1186/2009 zo 16. novembra 2009 ustanovujúce systém Spoločenstva pre oslobodenie od cla (1), a najmä na jeho článok 76,
   So zreteľom na žiadosť vlády Poľskej republiky z 2. júna 2010 o bezcolný dovoz tovaru určeného na distribúciu alebo bezplatné poskytnutie obetiam povodní, ktoré v máji 2010 postihli Poľsko,
   keďže:
   
               (1)
            
            
               Povodne predstavujú živelnú pohromu v zmysle kapitoly XVII C nariadenia (ES) č. 1186/2009, a v dôsledku toho sú dôvodom na schválenie bezcolného dovozu tovaru, ktorý spĺňa požiadavky článkov 74 až 80 uvedeného nariadenia (ES) č. 1186/2009.
            
         
               (2)
            
            
               Na to, aby Komisia mala dostatočné informácie o využití bezcolne dovezeného tovaru, musí jej vláda Poľskej republiky nahlásiť opatrenia prijaté s cieľom zabrániť tomu, aby sa tento tovar použil iným ako ustanoveným spôsobom.
            
         
               (3)
            
            
               Komisii by sa takisto mali poskytovať informácie o rozsahu a povahe uskutočneného dovozu.
            
         
               (4)
            
            
               S ostatnými členskými štátmi prebehli konzultácie v súlade s článkom 76 nariadenia (ES) č. 1186/2009,
            
         PRIJALA TOTO ROZHODNUTIE:
   Článok 1
   1.   Tovar, ktorý na účely prepustenia do voľného obehu dovážajú štátne orgány alebo organizácie schválené príslušnými poľskými orgánmi a ktorý je určený na bezplatnú distribúciu obetiam povodní, ktoré v máji 2010 postihli Poľsko, alebo ktorý sa im bezplatne poskytuje s tým, že zostáva majetkom daných organizácií, je oslobodený od dovozného cla v zmysle článku 2 ods. 1 písm. a) nariadenia (ES) č. 1186/2009.
   2.   Tovar dovážaný na prepustenie do voľného obehu organizáciami pôsobiacimi pri zmierňovaní následkov katastrof pre ich potreby v období ich činnosti je takisto oslobodený od cla.
   Článok 2
   Vláda Poľskej republiky oznámi Komisii najneskôr 31. decembra 2010 zoznam schválených organizácií uvedených v článku 1 ods. 1.
   Článok 3
   Vláda Poľskej republiky oznámi Komisii najneskôr 31. decembra 2010 všetky informácie o povahe a množstvách jednotlivého tovaru oslobodeného od cla v súlade s článkom 1, ktoré sú rozdelené podľa širších kategórií výrobkov.
   Článok 4
   Vláda Poľskej republiky oznámi Komisii najneskôr 31. decembra 2010 opatrenia, ktoré prijme na zabezpečenie dodržiavania článkov 78, 79 a 80 nariadenia (ES) č. 1186/2009.
   Článok 5
   Článok 1 tohto rozhodnutia sa uplatňuje na dovoz uskutočnený od 1. mája 2010, najneskôr však 30. novembra 2010.
   Článok 6
   Rozhodnutie je určené Poľskej republike.
   
      V Bruseli 30. septembra 2010
      
         
            Za Komisiu
         
         Algirdas ŠEMETA
         
            člen Komisie
         
      
   
   
      (1)  Ú. v. EÚ L 324, 10.12.2009, s. 23.